مانشیں سنگراں تیر کمانے کپیت
کوھنیں بازارےءَسُرمہ دانےکپیت
اے ندارہ کد ءَ تند ءُ تامور بنت
مئے نسیبءِشپاں ماہیکانے کپیت
اے جہان جنگلے زیمرانی تبے
شانتلے، بُلبلے وش لسانے کپیت
ساھگانی زَری روچءَواپینتگ اَنت
پُشت ءَ دیوالے ءِ کاروانے کپیت
تو گوں نازاں وتی درکپ ئےبیگہءَ
ماہیکان ءِ کش ءَ کلکشانے کپیت
روچگوارچیں نگاھ برمشےءَرھن بنت
دیما آدینکے ءِ بے زُبانے کپیت
دریا تُنانی بوجیگ ءَ چیکتگ اَت
کلریں شہجواں آپ دانے کپیت
جنتریں نوبت ءِ گردگاں بے سما
دل چو ھاکوٹے ءَ پہ نشانے کپیت
توکلیں کشکے ءِ کاگداں گوات با
دمکاں بے وانکی ءِ مہروانے کپیت
درد آچارے ءِ دامُن ءَ گرنچ بنت
شرتگانی زِر ءَ شپروانے کپیت
کرپدانکیں زہیرونکاں سنجے بوجیت
دل شپانکیں منی ارسی تانےکپیت
من پہ وابے چراگیں دوار جاھے ءَ
چماں جاوید کِشاں سر گِدانے کپیت
“”””جاوید دین “”””